የቀጠና አንድ ኮማንድ ፖስት ዜጎች ሰላምን ለማስከበር የበኩላቸው እንዲወጡ ጥሪ አቀረበ
የአዲስ አበባ ከተማ እና ዙሪያው የቀጠና አንድ ኮማንድ ፖስት በአስቸኳይ ጊዜ አዋጁ ዓላማ መሰረት ሁሉም ዜጋ ሰላምን በማስከበር ረገድ የበኩሉን ስተዋፅኦ እንዲወጣ ጥሪ አቀረበ፡፡  በአስራ አራት ንዑስ ቀጠናዎች ተደራጅቶ የተዋቀረው የቀጠና አንድ ኮማንድ ፖስት የአዲስ አበባ ከተማ፣ በአዲስ አበበባ ፊንፊኔ ዙሪያ ኦሮሚያ ልዩ ዞን፣ ምዕራብ ሸዋ፣ ሰሜን ሸዋ፣ ደቡብ ምዕራብ ሸዋ፣ ምስራቅ ሸዋ ዞን እና በውስጣቸው የሚገኙ አምቦ፣ ፍቼ፣ ወሊሶ፣ ደብረ ዘይት እስከ ሞጆ ከተማ ድረስ የተከለለ ነው፡፡ይህንን ተልዕኮ የተቀበሉት የመከላከያ ሰራዊት፣ የፌዴራል፣ የአዲስ አበበባ እና ኦሮሚያ ፖሊስ ከፍተኛ መኮንኖች እና ሌሎች የጸጥታ አካላት የአስቸኳይ ጊዜ አዋጁን አፈጻፀም በተመለከተ መመሪያ እንደተሰጣቸው ከቀጠና አንድ ኮማንድ ፖስት የደረሰን መረጃ ያመለክታል፡፡የቀጠና አንድ ኮማንድ ፖስት የህዝቦችን የመኖር ሕልውና ለማረጋገጥ እና የሀገሪቱን ሰላም ለማስፈን የፀጥታ ኃይሉ ሚና ከፍተኛ መሆኑን ገልጿል፡፡  ዜጎች በአሁኑ ሰዓት የተፈጠረውን የሰላም መደፍረስ ችግር በዴሞክራሲያዊ መንገድ እስኪፈታ ድረስ የጋራ ሰላምን መጠበቅ፣ የሀገርን ሰላምና የሕግን ልዕልና ለማስከበር የሁሉም የሀገሪቱ ዜጎች ያለምንም ስጋትና ፍራቻ ከፀጥታ ኮማንድ ፖስቱ ጎን በመቆም የበኩላቸውን አስተዋፅ ሊያደርጉ እንደሚገባ ኮማንድ ፖስቱ ለዋልታ በላከው መልዕክት ጥሪውን አስተላልፏል፡፡  